ตลาดหุ้นยุโรปปิดพุ่งรับผลประกอบการภาคเอกชนสดใส
ตลาดหุ้นยุโรปปิดพุ่งขึ้นเมื่อคืนนี้ (15 ต.ค.) เนื่องจากนักลงทุนขานรับผลประกอบการของบริษัทรายใหญ่ รวมถึงยูนิลีเวอร์ นอกจากนี้ ตลาดยังคงได้รับปัจจัยบวกจากกระแสคาดการณ์ที่ว่าธนาคารกลางสหรัฐ (FED) จะยังไม่ขึ้นดอกเบี้ยในปีนี้
16 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.5% ปิดที่ 360.99 จุด, ดัชนี CAC-40 ตลาดหุ้นฝรั่งเศสปิดที่ 4,675.29 จุด เพิ่มขึ้น 66.26 จุด หรือ +1.44%, ดัชนี DAX ตลาดหุ้นเยอรมันปิดที่ 10,064.80 จุด พุ่งขึ้น 148.95 จุด หรือ +1.50% และดัชนี FTSE 100 ตลาดหุ้นลอนดอนปิดที่ 6,338.67 จุด เพิ่มขึ้น 69.06 จุด หรือ +1.10%
ตลาดหุ้นยุโรปได้รับแรงหนุนจากผลประกอบการที่แข็งแกร่งของบริษัทรายใหญ่ โดยยูนิลีเวอร์ ซึ่งเป็นยักษ์ใหญ่ด้านสินค้าอุปโภคบริโภค เปิดเผยยอดขายเพิ่มขึ้น 5.7% ในไตรมาส 3 ปีนี้ ซึ่งทะยานขึ้นจากระดับ 2.1% ในไตรมาส 3 ปีที่แล้ว เนื่องจากยอดขายไอศกรีมปรับตัวสูงขึ้น และธุรกิจของบริษัทประสบความสำเร็จเป็นอย่างดีในตลาดเกิดใหม่ แม้เศรษฐกิจในบางประเทศชะลอตัวลงบ้างก็ตาม เช่นบราซิล จีน และรัสเซีย
หุ้นยูนิลีเวอร์ พุ่งขึ้น 3.6% ส่วนหุ้น ProSiebenSat.1 Media ปรับขึ้น 3.3% หลังจากบริษัทปรับเพิ่มคาดการณ์ผลประกอบการ, หุ้นแมนกรุ๊ป ซึ่งเป็นบริษัทจัดการกองทุนรายใหญ่ระดับโลก ทะยานขึ้น 5.2% หลังจากบริษัทเปิดเผยกระแสเงินทุนหมุนเวียนสุทธิในช่วงไตรมาส 3 อยู่ที่ 1.4 พันล้านดอลลาร์ ซึ่งตรงข้ามกับในช่วง 2 ไตรมาสก่อนหน้านี้ที่ทางบริษัทเผชิญกับภาวะกระแสเงินทุนไหลออก
อย่างไรก็ตาม หุ้นโฟล์คสวาเกน ร่วงลง 3.6% หลังจากกระทรวงการขนส่งของเยอรมนีมีคำสั่งให้บริษัทโฟล์คสวาเกน เอจี ดำนินการเรียกคืนรถยนต์ดีเซลที่มีการติดตั้งซอฟท์แวร์โกงการตรวจจับไอเสีย โดยให้เริ่มดำเนินการในปี 2016 นอกจากนี้ โฟล์คสวาเกนจะต้องนำเสนอแนวทางแก้ไขปัญหาทางเทคนิคสำหรับรถยนต์ที่มีปัญหาดังกล่าวภายในปลายเดือนหน้า